Sportlui wil Cyril spreek ná aanval op Drotské | Netwerk24
Sportlui wil Cyril spreek ná aanval op Drotské
Deur Marelize Barnard 01 Desember 2018 16:20
Ouens soos Naka en Os is sterk manne. As hulle die aanvallers kon beetkry, "was hulle kas toe, maar jy kan niks doen teen 'n geweer nie".
Só sê Toks van der Linde, oudrugbyspeler en sportaanbieder, nadat sy mede-oudrugbyspeler en jarelange vriend, Naka Drotské, ernstig gewond is in 'n huisroof.
Van der Linde verwys ook na Os du Randt, wat saam met Drotské by sy broer, Tinus, gekuier het op 'n kleinhoewe in Kameeldrift buite Pretoria toe gewapende rowers op hulle toegeslaan het.
"Dit gaan nie vir ons oor sportmanne nie. Niemand is meer veilig nie. Tinus wil nou nie eens meer daar bly nie. En kyk wat gebeur oral – 'n mens kan nie 'n pap band kry en langs die pad stilhou om dit om te ruil nie, dan word jy aangeval," sê Van der Linde.
Toks van der Linde wil saam met sportlui met pres. Cyril Ramaphosa vergader oor die rooftogte in die land.
Hy het Saterdagoggend in 'n ope brief aan pres. Cyril Ramaphosa geskryf dat sportmense graag met hom wil vergader.
Van der Linde sê hy het ook 'n kontaknommer vir Ramaphosa gekry en 'n boodskap aan hom gestuur.
"Ek was al vanoggend drie-uur wakker. Ons is 'n hele klomp mense wat vanoggend gesels het daaroor dat ons met Ramaphosa wil vergader oor wat in die land aangaan.
"Ons het besluit ons moet as sportlui saamstaan, maar dit gaan nie net oor ons nie, dit gaan oor elkeen in die land ongeag kleur," sê Van der Linde.
"Desember is hier en dit is vakansietyd. Jy weet nie hoeveel oproepe ek al van die buiteland gekry het oor mense wat bekommerd is oor die situasie in Suid-Afrika en vra of dit veilig is om hierheen te kom nie."